CELEX: 32013R0183
Language: ro
Date: 2013-03-04 00:00:00
Title: Regulamentul (UE) nr. 183/2013 al Comisiei din 4 martie 2013 de modificare a Regulamentului (CE) nr. 1126/2008 de adoptare a anumitor standarde internaționale de contabilitate în conformitate cu Regulamentul (CE) nr. 1606/2002 al Parlamentului European și al Consiliului în ceea ce privește Standardul Internațional de Raportare Financiară 1  Text cu relevanță pentru SEE

5.3.2013   
            
            
               RO
            
            
               Jurnalul Oficial al Uniunii Europene
            
            
               L 61/6
            
         REGULAMENTUL (UE) NR. 183/2013 AL COMISIEI
   din 4 martie 2013
   de modificare a Regulamentului (CE) nr. 1126/2008 de adoptare a anumitor standarde internaționale de contabilitate în conformitate cu Regulamentul (CE) nr. 1606/2002 al Parlamentului European și al Consiliului în ceea ce privește Standardul Internațional de Raportare Financiară 1
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1606/2002 al Parlamentului European și al Consiliului din 19 iulie 2002 privind aplicarea standardelor internaționale de contabilitate (1), în special articolul 3 alineatul (1),
   întrucât:
   
               (1)
            
            
               Prin Regulamentul (CE) nr. 1126/2008 al Comisiei (2) au fost adoptate anumite standarde și interpretări internaționale, existente la 15 octombrie 2008.
            
         
               (2)
            
            
               La 13 martie 2012, Comitetul pentru Standarde Internaționale de Contabilitate a publicat modificări ale Standardului Internațional de Raportare Financiară (IFRS) 1 Adoptarea pentru prima dată a Standardelor Internaționale de Raportare Financiară – Împrumuturi guvernamentale (modificările aduse IFRS 1). Modificările aduse IFRS 1 se referă la împrumuturile guvernamentale cu o rată a dobânzii inferioară ratei pieței, iar obiectivul lor este de a oferi celor care adoptă IFRS pentru prima dată scutirea de la o aplicare retroactivă integrală cu ocazia trecerii la IFRS. Prin urmare, modificările aduse IFRS 1 adaugă o exceptare de la aplicarea retroactivă a IFRS, solicitând entităților care adoptă IFRS pentru prima dată să aplice cerințele prevăzute în Standardul Internațional de Contabilitate (IAS) 39 Instrumente financiare: Recunoaștere și evaluare și în IAS 20 Contabilitatea subvențiilor guvernamentale și prezentarea informațiilor legate de asistența guvernamentală în mod prospectiv împrumuturilor guvernamentale existente la data trecerii la IFRS.
            
         
               (3)
            
            
               Prezentul regulament susține modificările aduse IFRS 1. Acest standard include unele trimiteri la IFRS 9 care, în prezent, nu pot fi aplicate deoarece IFRS 9 nu a fost încă adoptat de către Uniune. Prin urmare, orice trimitere la IFRS 9, care figurează în anexa la prezentul regulament, trebuie interpretată ca o trimitere la IAS 39 Instrumente financiare: Recunoaștere și evaluare.
               
            
         
               (4)
            
            
               Consultarea Grupului de experți tehnici (TEG) din cadrul Grupului consultativ european pentru raportări financiare (EFRAG) confirmă faptul că modificările aduse IFRS 1 îndeplinesc criteriile tehnice pentru adoptare stabilite la articolul 3 alineatul (2) din Regulamentul (CE) nr. 1606/2002.
            
         
               (5)
            
            
               Prin urmare, Regulamentul (CE) nr. 1126/2008 ar trebui modificat în consecință.
            
         
               (6)
            
            
               Măsurile prevăzute de prezentul regulament sunt conforme cu avizul Comitetului de reglementare contabilă,
            
         ADOPTĂ PREZENTUL REGULAMENT:
   Articolul 1
   1.   În anexa la Regulamentul (CE) nr. 1126/2008, Standardul Internațional de Raportare Financiară (IFRS) 1 Adoptarea pentru prima dată a Standardelor Internaționale de Raportare Financiară se modifică în conformitate cu anexa la prezentul regulament.
   2.   Orice trimitere la IFRS 9, care figurează în anexa la prezentul regulament, trebuie interpretată ca o trimitere la IAS 39 Instrumente financiare: Recunoaștere și evaluare.
   
   Articolul 2
   Toate societățile trebuie să aplice modificările menționate la articolul 1 alineatul (1) cel mai târziu de la data de debut a primului lor exercițiu financiar care începe la 1 ianuarie 2013 sau ulterior acestei date.
   Articolul 3
   Prezentul regulament intră în vigoare în a treia zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 4 martie 2013.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 243, 11.9.2002, p. 1.
   
      (2)  JO L 320, 29.11.2008, p. 1.
   
      ANEXĂ
      
         STANDARDE INTERNAȚIONALE DE CONTABILITATE
      
      
                  
                     IFRS 1
                  
               
               
                  
                     IFRS 1 Adoptarea pentru prima dată a Standardelor Internaționale de Raportare Financiară – Împrumuturi guvernamentale
                     
                  
               
            „Se permite reproducerea în Spațiul Economic European. Toate drepturile existente rezervate în afara SEE, cu excepția dreptului de reproducere în scopul uzului personal sau în alte scopuri legitime. Pentru informații suplimentare, vă invităm să vizitați site-ul IASB: www.iasb.org”
      
         Amendamente la IFRS 1 Adoptarea pentru prima dată a Standardelor Internaționale de Raportare Financiară
         
      
      
         
            Împrumuturi guvernamentale
         
      
      Se adaugă punctele 39N și 39O și se modifică punctul B1.
      
                  39N
               
               
                  Documentul Împrumuturi guvernamentale (Amendamente la IFRS 1), publicat în martie 2012, a adăugat punctele B1(f) și B10 – B12. O entitate trebuie să aplice aceste puncte pentru perioadele anuale care încep la 1 ianuarie 2013 sau ulterior acestei date. Se permite aplicarea anterior acestei date.
               
            
                  39O
               
               
                  Punctele B10 și B11 se referă la IFRS 9. Dacă o entitate aplică prezentul IFRS, dar nu aplică încă IFRS 9, trimiterile la IFRS 9 de la punctele B10 și B11 se interpretează ca trimiteri la IAS 39 Instrumente financiare: Recunoaștere și evaluare.
               
            
                  B1
               
               
                  O entitate trebuie să aplice următoarele excepții:
                  
                              (a)
                           
                           
                              derecunoașterea activelor financiare și a datoriilor financiare (punctele B2 și B3);
                           
                        
                              (b)
                           
                           
                              contabilitatea de acoperire împotriva riscurilor (punctele B4 – B6);
                           
                        
                              (c)
                           
                           
                              interese care nu controlează (punctul B7);
                           
                        
                              (d)
                           
                           
                              clasificarea și evaluarea activelor financiare (punctul B8);
                           
                        
                              (e)
                           
                           
                              instrumente derivate încorporate (punctul B9) și
                           
                        
                              (f)
                           
                           
                              împrumuturi guvernamentale (punctele B10 – B12).
                           
                        
            După punctul B9, se adaugă un titlu și punctele B10 – B12.
      
         Împrumuturi guvernamentale
      
      
                  B10
               
               
                  O entitate care adoptă pentru prima dată IFRS-urile trebuie să clasifice ca datorii financiare sau ca instrumente de capitaluri proprii toate împrumuturile guvernamentale primite, în conformitate cu IAS 32 Instrumente financiare: Prezentare. Cu excepția cazurilor prevăzute la punctul B11, o entitate care adoptă pentru prima dată IFRS-urile trebuie să aplice în mod prospectiv cerințele din IFRS 9 Instrumente financiare și IAS 20 Contabilitatea subvențiilor guvernamentale și prezentarea informațiilor legate de asistența guvernamentală împrumuturilor guvernamentale existente la data trecerii la IFRS-uri și nu trebuie să recunoască drept subvenție guvernamentală beneficiul rezultat dintr-un împrumut guvernamental având o rată a dobânzii sub cea practicată pe piață. În consecință, dacă o entitate care adoptă pentru prima dată IFRS-urile nu a recunoscut și nu a evaluat, în conformitate cu principiile contabile general acceptate (GAAP) anterioare, un împrumut guvernamental la o rată a dobânzii sub cea practicată pe piață, într-un mod conform cu cerințele IFRS, aceasta trebuie să utilizeze valoarea contabilă a împrumutului, stabilită în conformitate cu principiile contabile general acceptate (GAAP) anterioare, la data trecerii la IFRS-uri, ca valoare contabilă a împrumutului în situația poziției financiare IFRS de deschidere. Entitatea trebuie să evalueze aceste împrumuturi conform IFRS 9 după data trecerii la IFRS-uri.
               
            
                  B11
               
               
                  În pofida punctului B10, o entitate poate să aplice cerințele din IFRS 9 și IAS 20 în mod retrospectiv oricărui împrumut guvernamental contractat înainte de data trecerii la IFRS-uri, cu condiția ca informațiile necesare pentru aceasta să fi fost deja obținute la momentul contabilizării inițiale a împrumutului respectiv.
               
            
                  B12
               
               
                  Cerințele și recomandările de la punctele B10 și B11 nu împiedică entitatea să se prevaleze de scutirile descrise la punctele D19 – D19D privind desemnarea instrumentelor financiare recunoscute anterior la valoarea justă prin profit sau pierdere.